Samsung o‘z brendini Gollivudda targ‘ib etish uchun maxsus dastur ishlab chiqdi

Keyingi vaqtlarda Gollivud yulduzlari o‘z iPhone’larini Galaxy’ga almashtirishmoqda. Mashhur kishilarda o‘z mahsulotiga nisbatan ijobiy fikr uyg‘otish uchun Samsung ular orasiga o‘z “brend vakillari”ni kiritib borar ekan, deb yozadi “Sukerberg pozvonit” blogi. Fast Company jurnalisti Sheyn Snou so‘zlariga ko‘ra, buning ortida butun boshli tizim turibdi.

Mazkur tizimning qanday ishlashi esa “Ijtimoiy tarmoq” filmi prodyuseri Dena Brunetti misolida ko‘rsatib berilgan. Uni aka-uka Uinklvosslar uyida yuqori tabaqa vakillari ishtirokida uyushtirilgan kechaga taklif etishdi. Mazkur o‘tirish tashkilotchisi – Treats! jurnali muharriri Stiv Shou unga yuborgan taklifnomasida “Senga telefon berishadi”, deb ham yozgandi.
Kechada Brunettining oldiga Samsung vakili keldi va unga yap-yangi Galaxy S3 smartfonini taqdim etdi. Brunetti shu paytgacha Apple’ga sodiq bo‘lib, uning deyarli barcha mahsulotlarini ishlatib yurardi. Ammo u odob yuzasidan hadyani qabul etdi va smartfonni ishlatish bo‘yicha qisqa yo‘riqnomani tingladi. Tabiiyki, prodyuser bu o‘tirishdan keyinoq Samsung smartfonini bir chekkaga qo‘yib qo‘yish niyatida edi, biroq qo‘lida u juda qulay turgandi. Buning ustiga, Shou uning do‘sti bo‘lgani uchun ham Brunetti bir oycha Galaxy va iPhone telefonlarining ikkalasini ham ishlatib yurishga qaror qildi. Bir oydan keyin esa u Galaxy emas, balki iPhone’dan voz kechdi!
Samsung mashhurlarni shunchaki sotib olishi ham mumkin edi, lekin u boshqa yo‘ldan bordi. Kompaniya Apple ishqibozi bo‘lgan taniqli shaxslarni o‘ziga og‘dirib olish uchun “White Glove”, ya’ni “Oq qo‘lqop” deb nomlangan dasturdan foydalanmoqda. Uning ishlash tartibi quyidagicha: kompaniyaning kirishimli va yoqimtoy bir vakili shu kabi kechalarda tegishli odamning oldiga keladi, uning jig‘iga tegmaydigan qilib telefon haqida gapirib beradi va hammasini o‘zi hal etishi uchun smartfonni tekinga berib yuboradi.
Kishilar bepul narsa olishni yaxshi ko‘rishadi, tabiiyki, mashhur shaxslar ham. Garchi sotib olishga pullari yetarli bo‘lsa-da, ular bunday tuhfani jon deb qabul qilishadi, keyin Samsung smartfonini ishlatib ko‘rib, yoqtirib qolishadi. So‘ng o‘z davralaridagi boshqa taniqli va boy kishilarga ham yangi smartfonning afzalliklari haqida to‘lqinlanib gapirib berishadi.
Ammo asosiysi – ular kameralar qarshisida Samsung brendli qurilmasini qo‘liga olishidir. Zero, taniqli shaxslar ishlatayotgan har qanday brend mahsuloti savdosi tezlashishi aniq.

Jurnalist Sheyn Snou mazkur White Glove dasturini o‘ylab topgan kishi, 2Degrees kompaniyasi prezidenti Mitch Kanner bilan uchrashdi. Kanner avval Gollivudda faoliyat yuritgan, Jeyms Kemeron bilan birga maxsus effektlarni yaratgan. Endi esa kompaniyalarga o‘z brendini mustahkamlash ishlarida yordam bermoqda.
Aynan uning harakatlari bilan Jay Z’ning oxirgi albomi bir million dona Galaxy smartfoni sohiblariga bepul taqdim etildi. Kanner matbuotda imkon qadar ko‘rinmaslikka harakat qiladi, ammo u barcha kerakli odamlar bilan tanish. U yomon mahsulot bilan odamlarni aldab bo‘lmasligini tushunadi: masalan, agar Galaxy sifatli bo‘lmasa, Dena Brunetti bir oy o‘tmayoq undan voz kechib ketardi.
Bundan tashqari, servis ham muhim – Samsung vakillari mashhur shaxslarning vaqti ziq bo‘lishini inobatga olib, hamma narsani lo‘nda tushuntirishadi, mijozlarga xizmat ko‘rsatish markazining telefon raqamlarini berishadi, shuningdek ulardan har birining qo‘liga smartfonni aynan o‘zining didiga mos tarzda sozlab tutqazishadi.

Darvoqe, Dena Brunetti keyinchalik o‘zining iPad’ini ham Galaxy Tab’ga almashtirdi – undagi vidjetlar va interfeysning sozlanuvchanligi ma’qul keldi. Keyin esa u o‘z ixtiyori bilan turli davralarda Samsung mahsulotlarini ta’riflashga o‘tdi – tizim ishga tushdi! Navbatdagi o‘tirish Brunettining uyida kechdi va u yerda White Glove yigitlari kishilarni Samsung’ga og‘dirishlariga o‘zi yo‘l qo‘yib berdi.